 साढ़े सनातनी समाज च अद्रिश्श शक्तियें दी बड़ी मानता रेही ऐ भामें ओ देव शक्तियां न ते भामें दानव।  ए दौनीं चाल्लीं दियां शक्तियां अपनी सत्ता मनोआने आस्तै मनुक्ख मातर गी तंग करदियां रेहियां न।  इंदे च जेकर कुसै ने मनुक्खै दा भला कीता तां सिर्फ पौराणक शक्तियें।  उनेंगी जिसने मानता नेईं दित्ती तां उनें उसी किश निं कीता।  पर जिसने उंदी पूजा अराधना कीती उनें उसी सुख समृद्धि प्रदान कीती।  देवी देवतें तौर पूजा जाने आली दूई अद्रिश्श शक्तियां बी मनुक्खै गी फायदा गै पजांदियां न पर जेकर उंदी मनतर गी भुलाई दित्ता जा तां ओ नुकसान बी पजान लगदियां न।  आसुरी शक्तियां बी मतियें किसमें दियां न उंदे च किश ऐसियां बी न जिंदी सिद्धी करियै मनुक्ख मन-मरजी दे कम्म करांदा ऐ।  इस बारै गोस्वामी होरें अपनी क्हानी मित्ती दे सिरा दी बेदन च लिखे दा ऐ जे--"में चांह्दा हा भूत सिद्ध होऐ जां यक्ष सिद्धी करी लैं ते फ्ही रपेऽ कमाने दी लोड़ नेईं र’वै।  सिद्ध होए दा भूत गै दिन-भर सारियां लोड़चदियां चीजां ढोंदा र’वै (पग. पर सू. 20)।  इस क्हानी च गोस्वामी होरें दस्से दा ऐ जे इक हवेली च आइयै इक प्रेत-आत्मा बुड्ढे दे रूप च लेखक गी अपने पिछले जन्म दी क्हानी सनांदी ऐ जे उसने कियां अपने पिछले जन्म च मुसलमानी कलाम सिक्खने दे लालच च गामे चौधऱी दी माऊ दा कप्फन आनने आस्तै ओदी कबर पुट्टी, ओदे च उंघदी आलश दी अवाज सुनी, उसी बाह्र कड्ढेआ ते पिट्ठी चुक्कियै गामे चौधरी दे घऱ पजाया हा।  ओ मृत आत्मा इब्बी आखदी ऐ जे-में मतियां गल्लां बगैर सनाए-बझाए दे जान्नी लैन्ना।  कुसै दे मनै च केह् चला करदा ऐ, कोई केह् सोचा करदा ऐ-एह्दी भाल बी पाई लैना।  मेरे चाहे दे घड़ी दी सूइयां रुकी जंदियां न ते मेरे इच्छे दे ओह् तेज रफ्तार च टुरी पौंदियां न" 